KARUSE NEIU

Temast järgmisena saame vaadelda kergelt muigel ilmega Karuse neiu riidekomplektis naismannekeeni. Ta seisab otse vaataja poole, tema peente sõrmedega käed on õlgade kõrgusele külgedele sirutatud ja parem jalg sirgelt kõrvale õhku tõstetud, otsekui tahaks ta linnuna lendu tõusta.

Neiu rahvariidekomplektis on pottmüts, särk, liistik, kuhiksõlg, rätik, kirivöö, seelik, sukad ja kingad. Mannekeenil on peas roosakirju siidkattega pottmüts, mõlemalt küljelt paistavad seljale langevad laiad punase-roosakirjud siidilindid.

Valgel linasel pikkade puhvvarrukatega särgil, mis on kaela juurest nööridega kinni seotud, on peal musta värvi liistik – naiste lühike varrukateta vesti meenutav pihakate. Liistik on villane, varrukaavadele on õmmeldud peen punane kant, eest on see kinnitatud metallhaakidega. Liistiku sügavast ümmargusest dekolteest paistab hõbedavärviline kuhiksõlg – koonusja vormi ja väikese avausega rinnaehe, mille välisserval on kuppude ehk reljeefsete täppide rida.

Mannekeeni õlgadele on kolmnurkselt seatud punane rätik, mille peened valged ja rohelised jooned moodustavad suured ruudud. Rinnale jäävad rätiotsad on pistetud liistiku alla.

Villane püsttriipudega kahar seelik ulatub sääremarjadeni. Triibud on sinised, punased, valged, pruunid ja rohelised. Seeliku alläärest umbes 10 cm kõrgusele on õmmeldud kuldselt sätendav 10 cm laiune brokaatpael, mis kulgeb horisontaalselt ümber terve allääre. Pruuni-sinise-valgekirju kirivöö on ümber peene piha keeratud neli korda. Loodusvalgetes kootud sukkades jalgade otsas on mustad madala kontsaga kinnised nahkkingad.